title: روسيا
text: ف نفس لوقت ؤ لحرب لأهلية شاعلة، روسيا حاولات ترد لأراضي لي تخلات عليهوم ل ألمانيا، ؤ قدرات تشد بيلاروسيا (ف يناير 1919)، ؤكرانيا (مارس 1919)، أزيربيدجان (أبريل 1920)، أرمينيا (نونبر 1920)، ؤ جورجيا (مارس 1921). ولاكين ماقدّاش ترد لمناطق د لبلطيق لي بانو فيها جمهوريات جديدة د لاتڤيا، إسطونيا ؤ ليتوانيا. فينلاندا لي عتارفات بيها روسيا ف دجنبر 1917، ؤ پولونيا، لي تولدات من جديد بعد جوج قرون د سّيطرة رّوسية، قدرو يحافضو على سّتيقلالية ديالهوم.